REGOLAMENT TAL-KUMMISSJONI (KE) Nru 702/2009
tat-3 ta' Awwissu 2009
li jemenda r-Regolament (KE) Nru 555/2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 479/2008 dwar l-organizzazzjoni komuni tas-suq tal-inbid fir-rigward ta’ programmi ta’ appoġġ, kummerċ ma’ pajjiżi terzi, potenzjal tal-produzzjoni u kontrolli fis-settur tal-inbid
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u partikolarment l-Artikoli 103za u 85x tiegħu,
Billi:
(1)
Sabiex jitħaffef il-piż amministrattiv fuq l-Istati Membri, u b’qies għall-ammont kbir ta’ informazzjoni mibgħuta minnhom fis-sensiela ta’ tabelli fil-qafas tar-Regolament tal-Kummissjoni (KE) Nru 555/2008 (2), kif ukoll għall-fatt li l-leġiżlazzjoni tal-Istati Membri spiss tkun disponibbli b’mod elettroniku, jidher xieraq li jiġi pprovdut li n-notifikar lill-Kummissjoni tal-leġiżlazzjoni tagħhom marbuta mal-abbozzi tal-programmi ta’ appoġġ, kif mitluba fl-Artikolu 2(2) tar-Regolament imsemmi, jista’ jsir billi jiġi notifikat is-sit li fih il-leġiżlazzjoni tinsab disponibbli.
(2)
L-Artikolu 10(b) tar-Regolament (KE) Nru 555/2008 jirreferi, bi żball, għal kundizzjonijiet stipulati fl-istess Artikolu. Billi l-ebda kundizzjoni mhi stipulata f’dak l-Artikolu, iżda l-kundizzjonijiet jiġu stipulati fl-istess Regolament, il-kliem tal-punt imsemmi għandu jiġi kkoreġut kif xieraq.
(3)
L-Artikolu 19 tar-Regolament (KE) Nru 555/2008 jipprovdi għall-ġestjoni finanzjarja tal-miżura tal-investiment. Bil-għan li l-fondi jintużaw aħjar, jixraq li ssir dispożizzjoni għall-possibbiltà ta’ ħlasijiet wara l-eżekuzzjoni ta’ ċerti operazzjonijiet ta’ miżura partikulari, filwaqt li jiġi żgurat li titwettaq il-miżura sħiħa, kif ipprovdut fl-applikazzjoni kkonċernata. Barra minn hekk, sabiex jitħaffef it-twettiq ta’ proġetti ta’ investiment fil-kuntest tal-kriżi ekonomika u finanzjarja attwali, il-limitu massimu ta’ ħlasijiet bil-quddiem għandu jogħla fl-2009 u l-2010.
(4)
Skont l-Artikolu 103n u l-Artikolu 180 tar-Regolament (KE) Nru 1234/2007, l-Istati Membri jistgħu jagħtu għajnuna nazzjonali skont ir-regoli Komunitarji relevanti dwar l-għajnuna mill-istat, għall-miżuri msemmija fl-Artikoli 103p, 103t u 103u tal-istess Regolament. Filwaqt li l-Artikoli 87 u 89 tat-Trattat japplikaw għall-produzzjoni u l-kummerċ tal-prodotti msemmija fl-Artikolu 1(1) tar-Regolament (KE) Nru 1234/2007, l-Artikolu 88 tat-Trattat ma għandux japplika għall-ħlasijiet imwettqa skont l-Artikolu 103n(4) tar-Regolament (KE) Nru 1234/2007 mill-Istati Membri, f’konformità mal-istess Regolament. Għaldaqstant, billi n-notifikar tal-għajnuna mill-istat mhuwiex meħtieġ fil-forma stipulata fir-Regolament tal-Kunsill (KE) Nru 659/1999 tat-22 ta’ Marzu 1999 li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE (3) u r-Regolamenti li jimplimentawh, sabiex jiġi vverifikat li l-ħlasijiet jirrispettaw ir-regoli dwar l-għajnuna mill-istat, jeħtieġ li jkun hemm dispożizzjoni għal notifika simplifikata.
(5)
Jekk il-produtturi jirtiraw l-applikazzjoni tagħhom għall-primjum tal-qlugħ mill-għeruq, jew jaqilgħu biss parti jew xejn mill-erja indikata fl-applikazzjoni tagħhom, dan jipperikola l-użu effiċjenti tal-fondi Komunitarji pprovduti għal din il-miżura. Lil hinn mis-sanzjonijiet diġà pprovduti fl-Artikolu 70(2) tar-Regolament (KE) Nru 555/2008, jixraq li jkun hemm dispożizzjoni biex l-Istati Membri jiddeċiedu li ma tingħata l-ebda prijorità lill-applikazzjoni tal-produtturi kkonċernati fis-snin finanzjarji ta’ wara.
(6)
L-applikazzjoni tal-perċentwal uniku għall-aċċettazzjoni tfisser piż amministrattiv sproporzjonat għall-Istati Membri fejn l-applikazzjonijiet għall-qlugħ mill-għeruq ikopru biss erja relattivament żgħira. Għaldaqstant, jixraq li l-Istati Membri jkunu eżenti mill-applikazzjoni ta’ dan il-perċentwal għall-aċċettazzjoni jekk l-erja li għaliha jirriferu l-applikazzjonijiet eliġibbli ma tilħaqx ċertu livell.
(7)
L-Anness VI għar-Regolament (KE) Nru 555/2008 jirrikjedi informazzjoni dwar l-ammonti mħallsa fir-rigward tal-pagamenti taħt l-Iskema ta’ Pagament Uniku (SPS) għall-vinji. L-Anness VII għall-istess Regolament jirrikjedi informazzjoni dwar l-erja kopruta mill-ħlasijiet tal-SPS għall-vinji, flimkien mal-medja tal-ħlasijiet li jkunu saru. Madankollu, ladarba jkunu allokati d-drittijiet, ma jibqax possibbli li wieħed jiddistingwi rigward x’tip ta’ użu tal-art ġew inizjalment allokati għalih, u l-applikanti mhumiex mitluba jindikaw jekk l-art imħawwel bil-vinji tkun qed tintuża bħala appoġġ għall-applikazzjoni annwali tagħhom taħt l-SPS. Barra minn hekk, il-Kummissjoni tirċievi informazzjoni globali dwar l-SPS skont ir-Regolament tal-Kummissjoni (KE) Nru 795/2004 tal-21 ta’ April 2004 li jippreskrivi regoli dettaljati għall-implimentazzjoni tal-iskema ta’ pagament uniku li hemm provvediment dwarha fir-Regolament tal-Kunsill (KE) Nru 1782/2003 li jistabbilixxi regoli komuni għal sistemi ta’ sostenn dirett taħt il-politika agrikola komuni u li jistabbilixxi ċerti skemi ta’ sostenn għall-bdiewa (4). Dik l-informazzjoni trid tinkludi wkoll l-artijiet bil-vinji. Għalhekk, ir-ringieli li jirrikjedu informazzjoni dwar il-ħlasijiet tal-SPS għandhom jitneħħew mit-tabelli relevanti tar-Regolament (KE) Nru 555/2008.
(8)
Għaldaqstant, ir-Regolament (KE) Nru 555/2008 għandu jiġi emendat skont dan.
(9)
Il-miżuri pprovduti f’dan ir-Regolament huma skont l-opinjoni tal-Kumitat ta’ Ġestjoni tal-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 555/2008 huwa emendat kif ġej:
(1)
Fl-Artikolu 2, il-paragrafu 2 għandu jinbidel b’li ġej:
“2. L-Istati Membri għandhom jinnotifikaw lill-Kummissjoni bil-leġiżlazzjoni marbuta mal-abbozzi tal-programmi ta’ appoġġ imsemmija fl-ewwel subparagrafu malli jkunu adottati jew immodifikati. Din in-notifika tista’ ssir billi jintbagħat lill-Kummissjoni l-indirizzi tas-sit li fih il-leġiżlazzjoni kkonċernata tinsab disponibbli għall-pubbliku”;
(2)
Fl-Artikolu 10, il-punt (b) għandu jinbidel b’li ġej:
“(b)
il-kontinwazzjoni tal-miżura tilħaq, wara adattamenti jekk ikunu meħtieġa, il-kundizzjonijiet stabbiliti f’dan ir-Regolament”;
(3)
L-Artikolu 19 għandu jinbidel b’li ġej:
“Artikolu 19
Ġestjoni finanzjarja
1. L-appoġġ għandu jitħallas ġaladarba jkun ġie aċċertat li operazzjoni waħda jew l-operazzjonijiet kollha koperti mill-applikazzjoni għall-appoġġ, skont l-għażla li jkun għamel l-Istat Membru għall-ġestjoni tal-miżura, ikunu ġew implimentati u kkontrollati fuq il-post.
Fejn l-appoġġ normalment ikun jista’ jitħallas biss wara l-implimentazzjoni tal-operazzjonijiet kollha, b’deroga mill-ewwel subparagrafu, l-appoġġ għandu jitħallas għal operazzjonijiet singoli implimentati jekk il-bqija tal-operazzjonijiet ma setgħux jitwettqu minħabba forza maġġuri jew ċirkustanzi eċċezzjonali fit-tifsira tal-Artikolu 31 tar-Regolament tal-Kunsill (KE) Nru 73/2009 (*).
Jekk mill-verifiki jirriżulta li operazzjoni komprensiva koperta mill-applikazzjoni għall-appoġġ ma tkunx ġiet implimentata kollha għal raġunijiet għajr forza maġġuri jew ċirkustanzi eċċezzjonali fit-tifsira tal-Artikolu 31tar-Regolament (KE) Nru 73/2009, u fejn l-appoġġ ikun tħallas wara operazzjonijiet singoli li jkunu parti mill-operazzjoni komprensiva koperta mill-applikazzjoni għall-appoġġ, l-Istati Membri għandhom jiddeċiedu li jirkupraw l-għajnuna li tkun tħallset.
2. Il-benefiċjarji ta’ appoġġ għal investiment jistgħu jitolbu l-ħlas ta’ avvanz mill-aġenzija kompetenti tal-ħlas jekk din l-għażla tkun inkluża fil-programm nazzjonali ta’ appoġġ.
L-ammont tal-avvanzi m’għandux jaqbeż l-20 % tal-għajnuna pubblika marbuta mal-investiment, u l-ħlas għandu jkun soġġett għall-istabbiliment ta’ garanzija bankarja jew garanzija ekwivalenti, li tikkorrispondi għal 110 % tal-ammont tal-avvanz. Madankollu, fil-każ ta’ investimenti li għalihom id-deċiżjoni individwali biex jingħata l-appoġġ tittieħed fl-2009 jew fl-2010, l-ammont tal-avvanzi jista’ jitla’ sa 50 % tal-għajnuna pubblika marbuta ma’ dak l-investiment.
Il-garanzija msemmija għandha tinħeles meta l-aġenzija kompetenti ta’ ħlas tistabbilixxi li l-ammont ta’ nfiq reali li jkun jikkorrispondi mal-għajnuna pubblika marbuta mal-investiment jaqbeż l-ammont tal-avvanz.
(*) ĠU L 30, 31.1.2009, p. 16”." 						
(4)
Fil-Kapitolu III tat-Titolu II, għandu jiżdied l-Artikolu 37a li ġej:
“Artikolu 37a
Notifikar dwar l-għajnuna mill-istat
1. Minkejja l-Artikolu 5(8), it-tielet paragrafu tal-Artikolu 16 u t-tieni subparagrafu tal-Artikolu 20 ta’ dan ir-Regolament, fejn l-Istati Membri jagħtu għajnuna mill-istat skont l-Artikolu 103n(4) tar-Regolament tal-Kunsill (KE) Nru 1234/2007 (**), għandhom jibagħtu lill-Kummissjoni t-tagħrif li ġej:
(a)
fejn applikabbli, il-lista tal-miżuri ta’ għajnuna diġà awtorizzati skont l-Artikoli 87, 88 u 89 tat-Trattat maħsuba għall-implimentazzjoni tal-programmi, jew ir-raġuni għaliex l-għajnuna nazzjonali kkonċernata tkun ġiet eżentata mill-obbligi ta’ notifikar;
(b)
f’każijiet oħra, l-elementi meħtieġa għall-evalwazzjoni skont ir-regoli tal-kompetizzjoni.
2. Jekk japplika l-paragrafu (1)(a), l-Istati Membri għandhom jimlew it-Tabella 1 tal-Anness VIIIc:
(a)
b’indikazzjoni jekk l-appoġġ ikunx se jingħata skont ir-Regolament tal-Kummissjoni (KE) Nru 1535/2007 (***) għall-appoġġ de minimis għall-produzzjoni primarja fis-settur agrikolu, jew skont ir-Regolament tal-Kummissjoni (KE) Nru 1998/2006 (****) għall-ipproċessar u l-kummerċjalizzazzjoni tal-prodotti agrikoli;
(b)
bin-numru tar-reġistrazzjoni u r-referenza għar-Regolament ta’ eżenzjoni tal-Kummissjoni adottat abbażi tar-Regolament tal-Kunsill (KE) Nru 994/98 (*****) li skontu ddaħħlet il-miżura; jew
(c)
bin-numru tal-każ u n-numru tar-referenza li bihom il-miżura ġiet iddikjarata kompatibbli mat-Trattat mill-Kummissjoni.
3. Jekk japplika l-paragrafu (1)(b), l-Istati Membri għandhom jibagħtu lill-Kummissjoni:
(a)
it-Tabella 2 tal-Anness VIIIc għal kull waħda mill-miżuri, imsemmija fl-Artikoli 103p, 103t u 103u tar-Regolament (KE) Nru 1234/2007, li għalihom ingħatat għajnuna nazzjonali;
(b)
it-Tabella 3 tal-Anness VIIIc fil-każ ta’ għajnuna nazzjonali mogħtija għall-miżura ta’ promozzjoni fi swieq ta’ pajjiżi terzi, imsemmija fl-Artikolu 103p tar-Regolament (KE) Nru 1234/2007;
(c)
it-Tabella 4 tal-Anness VIIIc fil-każ ta’ għajnuna nazzjonali mogħtija għall-miżura ta’ assigurazzjoni tal-ħsad, imsemmija fl-Artikolu 103t tar-Regolament (KE) Nru 1234/2007;
(d)
it-Tabella 5 tal-Anness VIIIc fil-każ ta’ għajnuna nazzjonali mogħtija għall-miżura ta’ investiment, imsemmija fl-Artikolu 103u tar-Regolament (KE) Nru 1234/2007.
4. L-elementi kkomunikati permezz ta’ kwalunkwe waħda mit-tabelli tal-Anness VIIIc għandhom ikunu validi matul id-dewmien kollu tal-programm, mingħajr ħsara għal xi bidliet li jistgħu jsiru fil-programmi.
5. Minkejja l-Artikolu 103n(4) tar-Regolament (KE) Nru 1234/2007, u mingħajr ħsara għall-Artikolu 3(2) ta’ dan ir-Regolament, l-Istati Membri li jagħtu għajnuna nazzjonali għandhom jimmodifikaw il-programm ta’ appoġġ għall-ġejjieni, billi jimlew it-tabelli relevanti tal-Anness VIIIb sa mhux aktar tard mill-15 ta’ Ottubru 2009. L-Artikolu 103k(2) tar-Regolament (KE) Nru 1234/2007 japplika għal dawn il-modifiki.
(**) ĠU L 299, 16.11.2007, p. 1." 						
(***) ĠU L 337, 21.12.2007, p. 35." 						
(****) ĠU L 379, 28.12.2006, p. 5." 						
(*****) ĠU L 142, 14.5.1998, p. 1”." 						
(5)
Fl-Artikolu 70, għandu jiddaħħal il-paragrafu li ġej:
“3. Jekk, f’sena finanzjarja partikolari, produttur ikun irtira l-applikazzjoni tiegħu għall-primjum għall-qlugħ mill-għeruq, jew ikun qala’ biss parti jew xejn mill-erja indikata fl-applikazzjoni, Stat Membru jista’ jiddeċiedi li ma jagħtihx prijorità skont l-Artikolu 85s(5)(b) tar-Regolament (KE) Nru 1234/2007 fis-snin finanzjarji ta’ wara”.
(6)
Fl-Artikolu 71, għandu jiddaħħal il-paragrafu li ġej:
“3. Mingħajr ħsara għall-paragrafu 1, il-perċentwal uniku għall-aċċettazzjoni ma japplikax għall-Istati Membri li jkunu kkomunikaw, skont l-Artikolu 85s(2) tar-Regolament (KE) Nru 1234/2007, l-applikazzjonijiet eliġibbli għal erja iżgħar minn 50 ettaru”.
(7)
Fl-Anness VI, il-linja 1 dwar l-Iskema ta’ Pagament Uniku għandha titħassar.
(8)
Fl-Anness VII, il-linja 1 dwar l-Iskema ta’ Pagament Uniku għandha titħassar.
(9)
Wara l-Anness VIIIb, għandu jiddaħħal l-Anness VIIIc, li t-test tiegħu jingħata fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
L-Artikolu 1(4) u (9) għandu japplika mill-1 ta’ Awwissu 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta’ Awwissu 2009.